Author: horvathova
Last saved by: spano
Company: uvo

Predkladacia  správa

Materiál sa predkladá na rokovanie vlády na základe úlohy B.3. uznesenia vlády Slovenskej republiky č. 212 zo 7. marca 2001, ktorým bola schválená Koncepcia spoločného obstarávania viacerých obstarávateľov.

Na základe úloh B.1. a  B.2. uznesenia vlády Slovenskej republiky 
č. 212/2001 sa vytvorila riadiaca skupina pre spoločné obstarávanie viacerých obstarávateľov a  bola vykonaná analýza obstarávaných tovarov a  služieb 
v  jednotlivých ministerstvách a  ústredných orgánoch štátnej správy a v nimi riadených organizáciách.

Účelom vytvorenia riadiacej skupiny bolo najmä zabezpečenie  koordinácie prác na pilotných projektoch spoločného obstarávania, koordinácie konzultácií 
so zahraničnými expertmi, analýza legislatívno-regulačného rámca, vyhodnotenie pilotných projektov, navrhnutie ďalších predmetov na spoločné obstarávanie a opatrení na jeho ďalšie rozširovanie. 

Cieľom predkladaného materiálu je vyhodnotenie pilotných projektov, 
návrh položiek vhodných pre spoločné obstarávanie, analýza legislatívno-regulačného rámca a návrh ďalšieho postupu pri uplatňovaní rámcových zmlúv smerujúceho k racionalizácii procesu verejného obstarávania.    

Vzhľadom na počiatočné problémy s vykonávaním pilotných projektov sa začiatok samotnej realizácie posunul oproti harmonogramu postupu uvedenému v koncepcii zhruba o šesť mesiacov. V súvislosti s časovým posunom realizačných prác predseda vlády Slovenskej republiky súhlasil s posunom termínu plnenia 
na 31. augusta 2002.

V Koncepcii spoločného obstarávania viacerých obstarávateľov sa navrhovala realizácia troch pilotných projektov s obstarávateľmi Ministerstvom vnútra Slovenskej republiky, Správou zariadení Úradu vlády Slovenskej republiky a Slovenskou správou ciest. Ako vhodné komodity sa v prvej fáze realizácie navrhli osobné automobily, kancelársky papier a pneumatiky.

Zrealizovali sa dva pilotné projekty, ktorých gestorom boli Ministerstvo vnútra Slovenskej republiky - pilotný projekt na dodávku motorových vozidiel  a Správa zariadení Úradu vlády Slovenskej republiky – pilotný projekt na dodávku kancelárskeho papiera.
 
Pilotný projekt na dodávku pneumatík, na ktorého realizáciu bola v koncepcii navrhnutá  Slovenská  správa  ciest,  sa  neuskutočnil. Mal to byť projekt, v ktorom sa mal odskúšať tzv. vertikálny model spoločného obstarávania. Dôvody jeho neuskutočnenia možno charakterizovať nasledovne:
-	predpokladaná reštrukturalizácia Slovenskej správy ciest súvisiaca s prechodom správy a údržby časti ciest na vyššie územné celky,
-	vplyv personálnych zmien vo vedení Slovenskej správy ciest 
na realizáciu pilotného projektu.  

Materiál sa skladá zo siedmich častí a zo šiestich príloh. Na vypracovaní materiálu sa podieľal Úrad pre verejné obstarávanie, expertná skupina podpredsedu vlády pre ekonomiku a členovia riadiacej skupiny pre pilotné projekty.

Materiál bol predložený na pripomienkové konanie ministerstvám, ostatným ústredným orgánom štátnej správy, vyšším územným celkom a krajským úradom. Ministerstvo školstva Slovenskej republiky a Ministerstvo kultúry Slovenskej republiky uplatnili zásadné pripomienky, ktoré boli v rozporovom konaní odstránené a materiál sa predkladá sa na rokovanie vlády bez rozporov.